บัวหลวงทริกเกอร์1เฮ3เดือนเข้าเป้า15%
กองทุนบัวหลวงทริกเกอร์ 15% เข้าเป้าโกยกำไร 15% ใน 3 เดือนกว่า เตรียมส่งกองใหม่ขอกำไร 9% ภายใน 1 ปี ขาย 18-24 พ.ย.นี้
7 พ.ย. 2553

กองทุนบัวหลวงทริกเกอร์ 15% เข้าเป้าโกยกำไร 15% ใน 3 เดือนกว่า เตรียมส่งกองใหม่ขอกำไร 9% ภายใน 1 ปี ขาย 18-24 พ.ย.นี้
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง  เปิดเผยว่า กองทุนเปิดบัวหลวงทริกเกอร์ 15% (TRIGGER1) สามารถสร้างผลตอบแทนได้ตามเป้าหมายก่อนกำหนดเวลา โดยบลจ.บัวหลวงจะดำเนินการรับซื้อคืนหน่วยลงทุนจากผู้ถือหน่วยทุกรายในวันที่ 8 พ.ย.2553 เพื่อคืนเงินลงทุนพร้อมผลตอบแทนภายในวันที่ 9 พ.ย.
กองทุน TRIGGER1 สามารถสร้างผลตอบแทน 15% ในเวลาเพียง 3 เดือนกว่า นับตั้งแต่วันจดทะเบียนเมื่อวันที่ 19 ก.ค.2553 โดยก่อนหน้านี้ กองทุนเปิดบัวหลวงทริกเกอร์ 11% (TRIGGER2) ใช้เวลาแค่ 2 เดือนในการสร้างผลตอบแทน 11% โดยทั้งสองกองทุนได้รับการตอบรับที่ดีจากนักลงทุนสามารถจำหน่ายหน่วยลงทุนได้เต็มมูลค่าโครงการ และจำหน่ายหมดก่อนกำหนดเวลาเสนอขาย
ปัจจัยสนับสนุนสำคัญที่ทำให้ทั้งสองกองทุนสามารถประสบความสำเร็จในการสร้างผลตอบแทนได้ตามเป้าหมายในระยะเวลาอันสั้น ประกอบด้วยภาวะเศรษฐกิจของประเทศไทยเองที่เอื้ออำนวยส่งผลให้นักลงทุนมีความเชื่อมั่นในการเข้ามาลงทุนในตลาดหลักทรัพย์แห่งประเทศไทย และการที่ทีมผู้จัดการกองทุนของบลจ.บัวหลวง ที่ทำการวิเคราะห์และเลือกลงทุนในหลักทรัพย์ของกลุ่มอุตสาหกรรมที่ได้รับประโยชน์จากการขยายตัวของภาวะเศรษฐกิจ เช่น กลุ่มธนาคารพาณิชย์ และกลุ่มค้าปลีก เป็นต้น
นางวรวรรณ กล่าวว่า บลจ.บัวหลวง เตรียมออกกองทุนเปิดบัวหลวงทริกเกอร์ 3 (9%) ซึ่งเป็นกองทุนที่มีเป้าหมายสร้างผลตอบแทน 9% ภายใน 12 เดือน โดยเปิดขายระหว่างวันที่ 18 – 24 พ.ย.นี้ สามารถเลิกกองทุนได้ก่อน 12 เดือน หากสร้างผลตอบแทนไม่น้อยกว่า 9% อย่างไรก็ตาม หากกองทุนครบ 12 เดือนแล้ว แม้ว่าผลตอบแทนจะไม่ได้ตามเป้าหมาย กองทุนจะขายคืนหน่วยลงทุนให้กับผู้ถือหน่วยลงทุนตามมูลค่าหน่วยลงทุนในขณะนั้น โดยเงินที่ผู้ถือหน่วยลงทุนได้รับคืนจะมากหรือน้อยกว่า 10 บาทก็ได้
สำหรับภาวะการลงทุนในตลาดหลักทรัพย์แห่งประเทศไท คาดว่ายังคงได้รับปัจจัยหนุนจากการที่ประเทศอุตสาหกรรมขนาดใหญ่ เช่น สหรัฐอเมริกา และกลุ่มประเทศยุโรป จำเป็นต้องคงนโยบายอัตราดอกเบี้ยต่ำเพื่อกระตุ้นเศรษฐกิจและลดปัญหาการว่างงาน ทำให้เกิดการไหลของเงินลงทุนเข้าสู่ประเทศกำลังพัฒนาที่มีอัตราการเติบโตทางเศรษฐกิจ ซึ่งประเทศเหล่านี้ในช่วงที่ผ่านมามีการปรับอัตราดอกเบี้ยเพิ่มขึ้นเพื่อควบคุมภาวะเงินเฟ้อ และถ้าสหรัฐอเมริกาประกาศใช้มาตรการกระตุ้นเศรษฐกิจครั้งที่สอง ก็มีความเป็นไปได้ว่าจะมีเงินลงทุนไหลเข้ามาลงทุนในประเทศกำลังพัฒนาที่มีพื้นฐานการเติบโตเศรษฐกิจที่ดีเพิ่มขึ้น 
นางวรวรรณ กล่าวว่า ด้วยกลยุทธ์ Bottom Up Approach และ Good Stocks + Good Trades = Good Performance ที่ให้ความสำคัญกับการคัดเลือกหลักทรัพย์อย่างพิถีพิถัน และระมัดระวัง ของบลจ. บัวหลวง จะเพิ่มโอกาสในการสร้างผลตอบแทนได้ตามเป้าหมาย